P r e d k l a d a c i a   s p r á v a

Návrh nariadenia vlády Slovenskej republiky o podrobnostiach o ochrane zdravia  pred záťažou teplom a chladom pri práci vypracovalo Ministerstvo zdravotníctva Slovenskej republiky na vykonanie zákona č. 126/2006 z. z. o verejnom zdravotníctve a o zmene a doplnení niektorých zákonov.

Uvedená problematika bola v legislatíve Slovenskej republiky upravená len čiastočne právnymi predpismi nižšej právnej sily, ktoré boli vydané na základe zrušeného zákona o starostlivosti o zdravie ľudu (úprava Ministerstva zdravotníctva Slovenskej socialistickej republiky č. 7/1978 Vest. Ministerstva zdravotníctva Slovenskej socialistickej republiky o hygienických požiadavkách na pracovné prostredie, v znení úpravy Ministerstva zdravotníctva Slovenskej socialistickej republiky č. 7/1985 Vest. Ministerstva zdravotníctva Slovenskej socialistickej republiky, smernice č. 30/1964 Zb. Hygienické predpisy o poskytovaní nápojov pri práci v horúcich prevádzkach). 

Základná úprava je obsiahnutá v § 22 zákona o verejnom zdravotníctve a o zmene a doplnení niektorých zákonov.

Navrhovaná právna úprava úzko súvisí s hodnotením zdravotných rizík zamestnancov vystavených záťaži teplom alebo chladom pri práci. V závislosti od druhu vykonávanej práce sa určujú optimálne tepelné podmienky pre zamestnancov a dlhodobo a krátkodobo únosná tepelná záťaž.

Jednou zo základných povinností zamestnávateľa je zabezpečiť preventívne opatrenia, vrátane pitného režimu, ktoré vylúčia alebo znížia na najnižšiu možnú mieru nepriaznivé účinky faktorov tepelno-vlhkostnej mikroklímy na zdravie zamestnancov.

Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. Z uvedeného dôvodu sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nepredkladá. 

	Navrhovaná právna úprava je v súlade s Ústavou Slovenskej republiky, so zákonom o verejnom zdravotníctva a o zmene a doplnení niektorých zákonov, s právnym poriadkom Slovenskej republiky a s medzinárodnými zmluvami a inými dokumentmi záväznými pre Slovenskú republiku.